b'\n_START_ARTICLE_\nTaideyliopiston Teatterikorkeakoulu\n_START_SECTION_\nEnnen Teatterikorkeakoulua\n_START_PARAGRAPH_\nSuomenkielisi\xc3\xa4 n\xc3\xa4yttelij\xc3\xb6it\xc3\xa4 koulutettiin vuosina 1904\xe2\x80\x931940 Suomen Kansallisteatterin oppilaskoulussa ja yksityisess\xc3\xa4 Suomen N\xc3\xa4ytt\xc3\xa4m\xc3\xb6opistossa. Suomen Teatterikoulu perustettiin 1943. Sen korkeakouluosastolla alkoi ohjaaja- ja dramaturgikoulutus vuonna 1962._NEWLINE_Ruotsinkielisten n\xc3\xa4yttelij\xc3\xb6iden koulutus aloitettiin huomattavasti suomenkielist\xc3\xa4 koulutusta aikaisemmin. Vuosina 1866\xe2\x80\x931868 opetus tapahtui Suomen ensimm\xc3\xa4isess\xc3\xa4 teatterikoulussa Nya Teaternin yhteydess\xc3\xa4. Vuonna 1908 perustettiin Svenska Teaternin yhteyteen Svenska Teaterns elevskolan, joka my\xc3\xb6hemmin muutti nimens\xc3\xa4 Svenska Teaterskolan i Helsingforsiksi palvelemaan entist\xc3\xa4 enemm\xc3\xa4n koko suomenruotsalaista teatterikentt\xc3\xa4\xc3\xa4.\n_START_SECTION_\nTeatterikorkeakoulu (1979\xe2\x80\x932013)\n_START_PARAGRAPH_\nNykyinen kaksikielinen Teatterikorkeakoulu syntyi lopulta vuonna 1979, kun Suomen Teatterikoulu ja Svenska Teaterskolan yhdistyiv\xc3\xa4t. Sen yhteyteen liitettiin my\xc3\xb6s vuonna 1956 perustettu Teatterialan keskuskirjasto, jonka nimi vaihdettiin vuonna 1992 muotoon Teatteri- ja tanssialan keskuskirjasto ja vuonna 2001 nykyiseen muotoonsa Teatterikorkeakoulun kirjasto._NEWLINE_Teatterikorkeakoulun opetus- ja tutkimustarjonta on laajentunut perinteisten n\xc3\xa4yttelij\xc3\xa4-, ohjaaja- ja dramaturgikoulutusten lis\xc3\xa4ksi tanssialaan (1983), valo- ja \xc3\xa4\xc3\xa4nisuunnitteluun (1986) ja esitystaiteeseen ja -teoriaan (2001). Tanssitaiteen laitoksella alkanut tanssinopettajakoulutus siirtyi vuonna 1997 omaksi tanssi- ja teatteripedagogiikan laitokseksi, jossa alkoi my\xc3\xb6s erillinen teatteri-ilmaisun opettajan (my\xc3\xb6h. teatteriopettajan) koulutusohjelma.\n_START_SECTION_\nTaideyliopiston Teatterikorkeakoulu (2013\xe2\x80\x93)\n_START_PARAGRAPH_\nTeatterikorkeakoulu liittyi Kuvataideakatemian ja Sibelius-Akatemian kanssa osaksi uutta Taideyliopistoa vuoden 2013 alusta. T\xc3\xa4ll\xc3\xb6in yliopistosta tuli yliopiston akatemia ja nimeksi tuli Taideyliopiston Teatterikorkeakoulu. Johtajan titteli vaihtui rehtorista dekaaniksi.\n_START_SECTION_\nAlumnitoiminta\n_START_PARAGRAPH_\nTeatterikorkeakoulun alumneiksi kutsutaan henkil\xc3\xb6it\xc3\xa4, jotka ovat suorittaneet Teatterikorkeakoulussa tai sit\xc3\xa4 edelt\xc3\xa4viss\xc3\xa4 oppilaitoksissa teatteri- ja tanssialan tai siihen rinnastettavan tutkinnon. He voivat liitty\xc3\xa4 Teatterikorkeakoulun alumniyhdistykseen, jonka teht\xc3\xa4v\xc3\xa4n\xc3\xa4 on toimia muun muassa alumnien v\xc3\xa4lisen\xc3\xa4 yhdyssiteen\xc3\xa4. Yhdistykseen voivat kuulua my\xc3\xb6s Teatterikorkeakoulun ja sen edelt\xc3\xa4jien nykyiseen tai entiseen henkil\xc3\xb6kuntaan kuuluneet._NEWLINE_Alumniyhdistys on nimennyt vuodesta 2011 vuosittain jonkin taiteilijan, pedagogin tai muussa teatterity\xc3\xb6ss\xc3\xa4 huomionarvoisella tavalla ansioituneen henkil\xc3\xb6n Vuoden alumniksi. Ensimm\xc3\xa4inen Vuoden alumni oli Seela Sella (2011). Vuonna 2012 Vuoden alumneiksi valittiin Pauliina Feodoroff ja Milja Sarkola. Vuonna 2013 Vuoden alumneiksi valittiin Hanna Kirjavainen ja Miko Jaakkola.\n_START_SECTION_\nTilat\n_START_PARAGRAPH_\nTeatterikorkeakoulun nykyiset tilat sijaitsevat Helsingin S\xc3\xb6rn\xc3\xa4isiss\xc3\xa4 kahdessa rakennuksessa: TeaK-Kookoksessa (Haapaniemenkatu 6) ja Teak-V\xc3\xa4ssiss\xc3\xa4 (Lintulahdenkatu 3). TeaK-Kookoksessa toimii korkeakoulun kaikki toiminta valo- ja \xc3\xa4\xc3\xa4nisuunnittelua lukuun ottamatta; valo- ja \xc3\xa4\xc3\xa4nisuunnittelu toimii TeaK-V\xc3\xa4ssiss\xc3\xa4. TeaK-Kookoksen tilat otettiin k\xc3\xa4ytt\xc3\xb6\xc3\xb6n vuonna 2000 ja TeaK-V\xc3\xa4ssin vuonna 2007. P\xc3\xa4\xc3\xa4rakennus on ollut ennen Kookoksen saippua- ja margariinitehdas sek\xc3\xa4 Koneen hissitehdas. Tiloissa on suuri teatterisali ja useampia studioita julkisia esityksi\xc3\xa4 varten ja laaja esitt\xc3\xa4v\xc3\xa4\xc3\xa4n taiteeseen erikoistunut kirjasto. TeaK-V\xc3\xa4ssi on entisess\xc3\xa4 Elannon varastokiinteist\xc3\xb6ss\xc3\xa4. _NEWLINE_Historiansa aikana on Teatterikorkeakoulu sijainnut useassa eri paikassa. Perustamisestaan aina vuoteen 1992 saakka korkeakoulu toimi Eirassa Ehrensv\xc3\xa4rdintiell\xc3\xa4 sek\xc3\xa4 T\xc3\xb6\xc3\xb6l\xc3\xb6ss\xc3\xa4. Vuonna 1992 korkeakoulun kaikki toiminta lukuun ottamatta tanssitaiteen ja valo- ja \xc3\xa4\xc3\xa4nisuunnittelun laitoksia muutti Kulttuuritalolle ja Paahtimo-nimiseen entiseen teollisuusrakennukseen. Nykyisiin tiloihin Haapaniemenkadulle korkeakoulu muutti vuonna 2000. Valo- ja \xc3\xa4\xc3\xa4nisuunnittelun laitos toimi Tampereella vuosina 1988\xe2\x80\x932007 tiloissa, joissa toimii nykyisin Tutkivan teatterity\xc3\xb6n keskus.'